Nieuw-Koukerke

Nieuw-Koukerke ofte Nieuw-Koudekerke (Frans: Coudekerque-Branche, Nederlands: Nieuw-Koudekerke) es e gemêente in Vrankryk in't Noorderdepartement. 't Ligt in Frans-Vloandern in't Blootland, binn'n de steedelyke agglomeroasje van Duunkerke. 't Grenst an de gemêentn Duunkerke, Tetegem-Koukerke en Kapelle. Nieuw-Koukerke grenst ôok an d'achterhoavns van Duunkerke en ligt nie verre van 't verbieniengskanoal woarda de Broekburgvoart, de Hoavndyk, 't Kanoal Nieuwpôort-Duunkerke en de Moerenvoart tegoarekomn. Die vier kanoaln strôomn ton ôok olle viere deur Koukerke. 

D'uudige gemêente Nieuw-Koukerke wos en ounderdêel van de vroegere gemêente Koukerke totda't in 1789 wierd losgekoppeld van Koukerke en ezo e nieuwe gemêente vormde. In de neegntiende êeuwe wos 't gebied nog redelyk landelyk mo vanof de joarn 1920 begoest 't inweunersantal serieus te stygn, deur de grôote economische ountwikkelienge van Duunkerke en van zyn hoavns, wordeur da 't dorp uutgroeide tout e redelyk anzienlyke veurstad van Duunkerke.


Categorie:Gemêente in arroundissement Duunkerke
Categorie:Plekke in Frans-Vloandern